REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/216-17

04. decembar 2017. godine

B e o g r a d

ZAPISNIK

18. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 23. OKTOBRA 2017. GODINE

 Sednica je počela u 15,30 časova.

 Sednicom je predsedavao Muamer Zukorlić, predsednik Odbora.

 Sednici su prisustvovali članovi Odbora: Marko Atlagić, Milena Bićanin, Ratko Jankov, Aleksandra Jerkov, Đorđe Kosanić, Miletić Mihajlović, Žarko Obradović, Olena Papuga, Marko Parezanović, Ljubiša Stojmirović i Fatmir Hasani.

 Sednici su prisustvovali: Nikola Savić (Dubravko Bojić), Mihailo Jokić (Bogdan Obradović) i Ljibuška Lakatoš (Vladimir Orlić), zamenici članova Odbora.

 Sednici nisu prisustvovali članovi Odbora: Nataša St. Jovanović i Žarko Korać, niti njihovi zamenici.

 Sednici su prisustvovali predstavnici Ministarstva prosvete, nauke i tehnološkog razvoja: Mladen Šarčević, ministar, prof. dr Vladimir Džamić, državni sekretar, Gabrijela Grujić, pomoćnik ministra za strateško planiranje, Aleksandar Marković, šef Odseka za pravne poslove i Tanja Krstonijević, savetnik za medije i predstavnici Agencije za zaštitu od jonizujućih zračenja i nuklearnu sigurnost Srbije: Slađan Velinov, direktor, Ivana Avramović i Branko Bajić, pomoćnici direktora, Milijana Steljić, rukovodilac grupe i Jasmina Milovanović, pravnik.

Na predlog predsednika Odbora, usvojen je sledeći::

D n e v n i r e d

**1. Razmatranje Predloga zakona o dualnom obrazovanju -** unačelukoji je podnela Vlada (broj 610-2861/17 od 10. oktobra 2017. godine);

 **2. Razmatranje Predloga zakona o izmenama i dopunama Zakona o predškolskom vaspitanju i obrazovanju -** unačelu, koji je podnela Vlada (broj 60-2862/17 od 10. oktobra 2017. godine);

 **3. Razmatranje Predloga zakona o izmenama i dopunama Zakona o osnovnom obrazovanju i vaspitanju -** unačelu**,** koji je podnela Vlada (broj 610-2864/17 od 10. oktobra 2017. godine);

 **4. Razmatranje Predloga zakona o izmenama i dopunama Zakona o srednjem obrazovanju i vaspitanju -** unačelu, koji je podnela Vlada (broj 610-2865/17 od 10. oktobra 2017. godine);

 **5. Razmatranje Predloga zakona o potvrđivanju Konvencije o nuklearnoj sigurnosti,** koji je podnela Vlada(broj 011-2962/17 od 18. oktobra 2017. godine);

 **6. Razmatranje Predloga zakona o potvrđivanju Zajedničke konvencije o sigurnosti upravljanja istrošenim gorivom i o sigurnosti upravljanja radioaktivnim otpadom,** koji je podnela Vlada (broj 011-2961/17 od 18. oktobra 2017. godine).

 Pre prelaska na razmatranje utvrđenog dnevnog reda **usvojeni su, bez primedaba,** **Zapisnik 14. sednice** Odbora, održane 19. septembra 2017. godine, **Zapisnik 15. sednice** Odbora, održane 22. septembra 2017. godine, **Zapisnik 16. sednice** Odbora, održane 28. septembra 2017. godine i **Zapisnik 17. sednice** Odbora, održane 27. septembra 2017. godine.

 Prva tačka dnevnog reda: **Razmatranje Predloga zakona o dualnom obrazovanju - u načelu** koji je podnela Vlada (broj 610-2861/17 od 10. oktobra 2017. godine)

 Uvodne napomene povodom ove tačke dnevnog reda izneo je Mladen Šarčević, ministar prosvete, nauke i tehnološkog razvoja. Ministar je naveo da je Zakon o dualnom obrazovanju novina u obrazovnom sistemu Republike Srbije i da su se pri izradi zakona koristila iskustva država u kojima postoji dualno obrazovanje, a konačno, rezultat je nacionalni model dualnog obrazovanja prilagođen specifičnostima srpske privrede. Odredbama Predloga zakona, Srbija se opredelila za „mekši“ model dualnog obrazovanja u odnosu na one koji postoje u Nemačkoj i Švajcarskoj. Dualno obrazovanje je u Republici Srbiji postojalo u prethodnom periodu na razne druge načine u okviru srednjeg obrazovanja i to uglavnom kao deo srednjeg stručnog obrazovanja koji obuhvata ne samo treći, već i četvrti stepen. Već dve godine modeli dualnog obrazovanja postoje u eksperimentalnoj formi. U početku su bili zastupljeni u 13 školskih centara, dok su trenutno zastupljeni u preko 40 školskih centara u Srbiji, a razlog velike ekspanzije je ogromno interesovanje privrede, učenika i roditelja za ovakav vid obrazovanja. Više od 1800 kompanija je zainteresovano za uključivanje u sistem dualnog obrazovanja, koji će omogućiti učeniku da stekne kompetencije i da postane konkurentan na tržištu rada. Cilj donošenja ovog Zakona je zaštita interesa učenika i zaštita učenika na radu. Obezbeđena je povezanost sa svim međunarodnim konvencijama i poveljama o zaštiti prava deteta, pruža se mogućnost da učenici biraju između obrazovnih profila koji u sebi sadrže više veština, smanjivanje stope nezaposlenosti mladih do 25 godina i jačanje konkurentnosti privrede Srbije na regionalnom i globalnom nivou. Osnovni zadatak ovog zakonskog rešenja je da uredi sistem među zainteresovanim stranama, sa ciljem da se mladim ljudima omogući kvalitet znanja koji se stiče na dva mesta. Teorijska znanja se stiču u školama a praktična znanja u realnom radnom okruženju, u kompanijama koje prate tehničko-tehnološki razvoj. U procesu učenja i evaluacije i sistemu kontrole sticanja znanja učestvuju nastavnik praktične nastave (koordinator učenja kroz rad) i licencirani instruktor iz kompanije (sa položenim didaktičko-pedagoškim veštinama) koji zajedno realizuju, prate i procenjuju učeničko postignuće. Uključivanje poslodavaca u sistem obrazovanja ima za cilj da se odgovori na realnu potrebu privrede. Biće očuvane i unapređene sadašnje školske radionice, a u saradnji sa privredom biće napravljeno nekoliko centara za obuku. Kompanijama su potrebni obučeni i stručni radnici, a ne jeftina radna snaga. Na ovaj način učenici stiču veštinu upravljanja znanjima. U skladu sa Strategijom obrazovanja 2020 i konceptom celoživotnog učenja, učenici koji završe dualne profile imaju pravo na nastavak obrazovanja nakon polaganja stručne mature. Zakon o dualnom obrazovanju donosi unapređenje dela srednjeg stručnog obrazovanja u pogledu sticanja kvaliteta dela kompetencija koje su usklađene sa standardima savremenog tehničko-tehnološkog razvoja 21.veka. Predlogom zakona uređuju se sadržaji i način ostvarivanja dualnog obrazovanja, uzajamna prava i obaveze učenika, roditelja, škole i poslodavca, materijalno i finansijsko obezbeđenje učenika, kao i druga pitanja od značaja za ovaj vid obrazovanja. Ministar prosvete, uz prethodno pribavljeno mišljenje Nacionalnog prosvetnog saveta i Saveta za stručno obrazovanje i obrazovanje odraslih, donosi plan i program nastave i učenja. Standard kvalifikacije i plan i program nastave i učenja inovira se i upotpunjuje svakih pet godina ili u kraćem roku, ako potrebe privrede i tehnološkog razvoja to zahtevaju. Obim učenja kroz rad iznosi najmanje 20% a najviše 80% časova od ukupnog broja časova stručnih predmeta. Učenje kroz rad realizuje se u celosti kod jednog, odnosno više poslodavaca, u skladu sa planom i programom nastave i učenja. U školi se realizuje najviše 25% časova učenja kroz rad. Učenik koji uči kroz rad ima pravo na materijalnu mesečnu naknadu, u neto iznosu od najmanje 70% minimalne cene rada, koju isplaćuje poslodavac. Ovim Zakonom učenik nije u radnom odnosu već je u procesu sticanja dela kompetencija koje se odnose na učenje kroz rad a deo su propisanog nastavnog plana i programa. Predlog zakona predviđa da škole potpišu ugovore sa kompanijama a pojedinačne ugovore sklapaće roditelji i učenici sa kompanijama. Sve kompanije će se naći u javnom registru, koji će voditi Privredna komora Srbije. Privredna komora Srbije će vršiti nadzor nad poverenim poslovima, koji se odnosi na sticanje kompetencija u kompanijama i proveru ispunjenosti uslova za izvođenje dualnog obrazovanja od strane kompanija. Nadzor nad celokupnim Zakonom i njegovim sprovođenjem vrši Mijnistarstvo prosvete nauke i tehnološkog razvoja.

 U diskusiji povodom ove tačke dnevnog reda su učestvovali: Mihailo Jokić, Aleksandra Jerkov, Marko Atlagić, Ratko Jankov, Žarko Obradović i Milena Bićanin.

 Mihailo Jokić je dao punu podršku Predlogu zakona i izneo svoje mišljenje da Ministarstvo prosvete, nauke i tehnološkog razvoja mora precizno utvrditi pravilnik u vezi sa „mrežom škola“, kako bi se prilikom primene Zakona o dualnom obrazovanju tačno utvrdilo koja srednja škola je sposobna da u stručnom, teorijskom i praktičnom delu pruži odgovarajuće obrazovanje za određena područja i određene obrazovne profile. Ako neka škola ne ispunjava uslove propisane Zakonom, ne može ni dobiti odgovarajući obrazovni profil. U stručnim školama, uz pomoć lokalne samouprave, treba obezbediti odgovarajuće kabinete gde bi se sprovodilo dualno obrazovanje, koje će dosta uticati na povećanje standarda u obrazovanju, poboljšati uslove za njegovo sprovođenje i realizaciju praktične nastave.

 Aleksandra Jerkov je navela da će narodni poslanici Demokratske stranke glasati protiv ovog Predloga zakona. Dualno obrazovanje, je po njenom mišljenju, duboko nepravedan sistem obrazovanja, koji u ranom uzrastu selektuje decu na one koji imaju budućnost i one koji će raditi na nisko plaćenim poslovima i neće moći da nastave školovanje. Sistem dualnog obrazovanja nije dobro rešenje, jer niko ne garantuje da će učenici nakon završenog školovanja za određeni obrazovni profil dobiti posao u struci, imajući u vidu stanje u srpskoj privredi. Firme ne daju garancije da će zaposliti učenike nakon završetka školovanja, naprotiv, ovim Predlogom zakona, firmama se omogućava jeftina radna snaga - učenici koji su radno angažovani tokom svog školovanja u sistemu dualnog obrazovanja. Predlogom zakona uvodi se dečiji rad, gde će učenici manjim iznosom biti plaćeni za svoj rad od cene minimalnog rada u Srbiji, a na taj način se od dece formiraju poslušni i jeftini radnici. Potrebno je zakonom obavezati firme da zaposle decu nakon njihovog završetka školovanja.

 Marko Atlagić je podržao Predlog zakona o dualnom obrazovanju i istakao da je to najveći pedagoško-reformski iskorak u poslednjih 15 godina u oblasti obrazovanja. Ovaj Predlog zakona će finalizirati reformu srednjih stručnih škola i na samom kraju će dovesti i do modernizacije Republike Srbije. Dualno obrazovanje će se realizovati na dva mesta i to kroz teorijsku nastavu i vežbe u školi i kroz učenje kroz rad kod poslodavca. Učenik u dualnom sistemu, u preduzeću kao saradnik, postaje sastavni deo zaposlenih. U dualnom obrazovanju su, u procesu sticanja znanja, veština i navika učenika, najvažniji koordinator učenja kroz rad, odnosno nastavnik praktične nastave zaposlen u stručnoj školi i instruktor, mentor, zaposlen kod poslodavca, koji obezbeđuje da se učenjem kroz rad u firmi realizuju sadržaji propisani planom i programom nastave i gde učenici stiču kompetencije propisane standardom kvaliteta. Veoma je bitna novina, da poslodavac učenicima treba da obezbedi materijalnu i finansijsku nadoknadu za učenje kroz rad.

 Ratko Jankov je podržao izlaganje Aleksandre Jerkov. Istakao je da je neophodno tokom dualnog obrazovanja istu pažnju posvetiti i opštem obrazovanju, ne samo stručnom, kako bi deca koja završe sa ovim vidom obrazovanja imali znanje i mogućnost za nastavak školovanja na višim školama i fakultetima. Opšte obrazovanje koje se stiče tokom tri godine dualnog obrazovanja je veoma redukovano i nedovoljno za eventualan nastavak školovanja. Prenaglašeni oblik dualnog obrazovanja nema nikakav razvojni karakter, za razliku od kvalitetnog visokog obrazovanja, koji je glavni razvojni resurs zemlje. Kao problem u Predlogu zakona o dualnom obrazovanju naveo je opasnost od radne eksploatacije učenika.

 Žarko Obradović je istakao da je veoma dobra stvar donošenje Zakona o dualnom obrazovanju. Posmatrajući strukturu postojećeg obrazovnog sistema Srbije, naveo je da postoje pritužbe od strane i roditelja i poslodavaca da obrazovni profili koji nastaju kroz trogodišnje programe srednjih stručnih škola ne pružaju deci adekvatnu mogućnost zapošljavanja u određenim firmama i preduzećima. Imajući u vidu trenutno stanje u privredi, ne postoji veliki broj preduzeća u Srbiji koja deci mogu ponuditi alternativu. Tome je doprinela loša privatizacija prethodnih godina, pri čemu je oko 650000 ljudi dobilo otkaze i ostalo bez radnih mesta. Koordiniranim radom sa lokalnim samoupravama i predstavnicima privrede treba voditi računa koji su to obrazovni profili neophodni u pojedinim lokalnim sredinama. Ovaj Predlog zakona dodeljuje veliku ulogu Privrednoj komori Srbije, koja preuzima značajan deo obaveza u učešću privrede u sistemu obrazovanja, što će ujedno biti i veliki izazov za Privrednu komoru Srbije. Deci se uvođenjem dualnog obrazovanja povećava mogućnost izbora novih obrazovnih profila i škola koje žele da pohađaju. Usvajanjem ovog Zakona srednje obrazovanje će postati mnogo kvalitetnije a privreda i srednje obrazovanje će se povezati na najbolji mogući način.

 Milena Bićanin je tokom svoje diskusije naglasila da priprema dece za ovaj vid obrazovanja treba du bude jako ozbiljna i studiozna. Izrazila je bojazan, da će se mnoga deca koja ne vole da uče opredeliti se za ovaj vid obrazovanja, bez nade da će kasnije nastaviti svoje školovanje. Postavlja se pitanje da li će deca prilikom izbora zanimanja doneti pravu odluku, nakon koje će veoma teško biti u situaciji da steknu neko drugo obrazovanje. Ne sme se dozvoliti zlopupotreba dečijeg rada i treba povećati učeničku bezbednost i zaštititu deteta od 15 godina koje ulazi u svet rada. Škola i poslodavac su obavezni da poštuju Listu opasnih poslova, odnosno spisak zabranjenih zanimanja koja deca u Republici Srbiji ne smeju da rade, koju je donelo Ministarstvo za rad, zapošljavanje, boračka i socijalna pitanja.

 Nakon završene diskusije **Odbor je**, u skladu sa članom 155. stav 2. Poslovnika Narodne skupštine, **odlučio većinom glasova** (za – 8 glasova, protiv – 4 glasa, nije glasalo – 2 člana Odbora), **da predloži Narodnoj skupštini da prihvati Predlog zakona o dualnom obrazovanju, u načelu**. Za izvestioca Odbora na sednici Narodne skupštine određen je Muamer Zukorlić, predsednik Odbora.

Druga tačka dnevnog reda: **Razmatranje Predloga zakona o izmenama i dopunama Zakona o predškolskom vaspitanju i obrazovanju - u načelu**, koji je podnela Vlada (broj 60-2862/17 od 10. oktobra 2017. godine)

 Uvodne napomene povodom ove tačke dnevnog reda izneo je Mladen Šarčević, ministar prosvete, nauke i tehnološkog razvoja. Razlog za donošenje ovog Zakona je potreba da se izvrše odgovarajuće izmene i dopune, kako bi se u pogledu ostvarivanja delatnosti predškolskog obrazovanja, kao dela jedinstvenog sistema obrazovanja u Republici Srbiji, obezbedilo usaglašavanje odredaba ovog Zakona sa odredbama novog sistemskog Zakona o osnovama sistema obrazovanja i vaspitanja i Strategije razvoja obrazovanja u RS do 2020. godine. Odredbama ovog Predloga zakona unaprediće se sam Zakon u odnosu na postojeći. Predloženim rešenjima teži se unapređenju kvaliteta, obezbeđuje se povećanje dostupnosti preškolskog vaspitanja i programa deci iz različitih socijalnih i marginalnih grupa, preciznije je uređen jezik koji se koristi u procesima vaspitno-obrazovnog rada, definisani su zadaci rada vaspitača i stručnih saradnika, kao i druga pitanja od značaja za ostvarivanje delatnosti predškolske ustanove. Radi se na optimizaciji mreže predškolskih ustanova (trenutno 334 ustanove) i na povećanju obuhvata i poboljšanju njihovog kapaciteta i kvaliteta. Govoreći o izmenama Zakona o predškolskom vaspitanju i obrazovanju, Šarčević je istakao da je rana pismenost važna za dalje školovanje i da je potreban zaokret i unapređenje kvaliteta predškolskih ustanova

 U diskusiji povodom ove tačke dnevnog reda učestvovali su Ratko Jankov i Aleksandra Jerkov.

 Ratko Jankov je pohvalio nova rešenja u Predlogu zakona koja ispravljaju nedostatke koji su uočeni tokom sprovođenja aktuelnog Zakona o predškolskom vaspitanju i obrazovanju. Ukazao je na problem koji će se pojaviti u narednom periodu, stupanjem na snagu Zakona, jer će zaposleni u obdaništima, sa različitim zvanjima raditi iste poslove a biće drugačije plaćeni.

 Aleksandra Jerkov je ukazala na problem prevelike količine podataka o deci, roditeljima, vaspitačima, nastavnicima, koji se prikupljaju i evidentiraju, bez obzira što je navedeno da se sa njima postupa u skladu sa zaštitom podataka o ličnosti. Iskazala je sumnju da ti podaci mogu biti zloupotrebljeni i da takvo prikupljanje podataka nije u skladu sa zakonom. Izrazila je sumnju da će usvajanjem Zakona doći do povećanja obuhvata u predškolskim ustanovama.

 Nakon završene diskusije **Odbor je**, u skladu sa članom 155. stav 2. Poslovnika Narodne skupštine, **odlučio većinom glasova** (za – 10 glasova, protiv – 3 glasa, nije glasalo – 2 člana Odbora), **da predloži Narodnoj skupštini da prihvati Predlog zakona o izmenama i dopunama Zakona o predškolskom vaspitanju i obrazovanju u načelu**. Za izvestioca Odbora na sednici Narodne skupštine određen je Muamer Zukorlić, predsednik Odbora.

 Treća tačka dnevnog reda: **Razmatranje Predloga zakona o izmenama i dopunama Zakona o osnovnom obrazovanju i vaspitanju -** unačelu**,** koji je podnela Vlada (broj 610-2864/17 od 10. oktobra 2017. godine)

 U diskusiji povodom ove tačke dnevnog reda učestvovali su Olena Papuga, Marko Atlagić, Aleksandra Jerkov, Fatmir Hasani i Ratko Jankov.

 Olena Papuga je navela da je učenje predmeta „maternji jezik“ u rangu predmeta veronauka i građansko vaspitanje i postavila je pitanje da li će se predmet „maternji jezik“ opisno ocenjivati.

 Marko Atlagić je naglasio da u korišćenju termina u nazivima predloga zakona treba permutovati reči „obrazovanje“ i „vaspitanje“, tako da prvo piše „vaspitanje“, pa tek onda „obrazovanje“, čime bi se naglasio značaj vaspitanja ne samo u nastavi i školi, već u celokupnom društvu. Izneo je svoj utisak da su Predlog zakona više koncipirali psiholozi nego pedagozi. Potrebno je redefinisati ciljeve obrazovanja i uzeti u obzir najsavremenije koncepcije vaspitanja i obrazovanja. Potrebno je razvijati zadruge u osnovnim školama.

 Aleksandra Jerkov je naglasila da će poslanici Demokratske stranke glasati protiv ovog Predloga zakona jer on proističe iz prethodnih zakona koji su usvojeni a protiv kojih su bili predstavnici DS. Aleksandra Jerkov je izrazila negodovanje jer Predlog zakona koji su narodni poslanici dobili u pisanoj formi u materijalu i Predlog zakona koji je objavljen u „E – parlamentu“ nemaju istovetan tekst, tako da ne zna koji predlog zakona je autentičan. Po mišljenju Aleksandre Jerkov novim Predlogom zakona ugrožava se pravo nastavnika na štrajk.

 Fatmir Hasani je ukazao na potrebu povećanja fonda časova nastavnog predmeta „hemija“ u osnovnim i srednjim školama, kao i na minimum tri godine učenja hemije u osnovnim školama, odnosno potrebno je uvesti taj predmet kao obavezan u šesti razred osnovne škole.

 Ratko Jankov je istakao da će poslanici poslaničke grupe Dosta je bilo glasati protiv ovog Predloga zakona. Naglasio je da su napravljene škole – ogledni centri, na potpuno pogrešan način, gde je Republika Srbija uzalud potrošila 10 miliona evra za program koji se zvao „Razvionica“.

 Ministar Šarčević je naglasio, odgovarajući na pitanja, da se pravi potpuno novi nastavni plan i program za osnovne škole i da će se razmatrati i fondovi časova pojedinih predmeta. Najavio je povećanje broja časova hemije u gimnazijama. Vaspitanje u školi se vrši kroz niz funkcija rada škola. Najveći deo novca koji se dobija iz EU se troši na obuku nastavnika. Složio se sa konstatacijom da je mnogo novca iz fondova EU potošeno i da taj novac u prethodnom periodu nije na najbolji način iskorišćen i utrošen. „Razvionica“ je bio preskup eksperiment koji nije dao željene efekte i najveći deo naovca se potrošio na mnogobrojne eksperte.

 Nakon završene diskusije **Odbor je**, u skladu sa članom 155. stav 2. Poslovnika Narodne skupštine, **odlučio većinom glasova** (za – 11 glasova, protiv – 3 glasa, nije glasao – 1 član Odbora), **da predloži Narodnoj skupštini da prihvati Predlog zakona o izmenama i dopunama Zakona o osnovnom obrazovanju i vaspitanju u načelu**. Za izvestioca Odbora na sednici Narodne skupštine određen je Muamer Zukorlić, predsednik Odbora.

 Četvrta tačka dnevnog reda: **Razmatranje Predloga zakona o izmenama i dopunama Zakona o srednjem obrazovanju i vaspitanju -** unačelu, koji je podnela Vlada (broj 610-2865/17 od 10. oktobra 2017. godine)

 U diskusiji povodom ove tačke dnevnog reda učestvovali su Aleksandra Jerkov, Mihailo Jokić, Olena Papuga, Marko Atlagi i Ratko Jankov.

 Aleksandra Jerkov je uputila zamerku da Predlog zakona o izmenama i dopunama Zakona o srednjem obrazovanju i vaspitanju nije urađen u skladu sa Jedinstvenim metodološkim pravilima za izradu propisa koje je donela Narodna skupština, odnosno ne postoji pregled odredaba koje se menjaju. Po mišljenju Aleksandre Jerkov akt koji nije urađen u skladu sa Jedinstvenim metodološkim pravilima za izradu propisa, ne može se naći na dnevnom redu Narodne skupštine.

 Mihailo Jokić je predložio da ministar, nakon načelne rasprave, kada bude dan pauze, organizuje odlazak zainteresovanih narodnih poslanika u Valjevo, da vide kako izgledaju i funkcionišu Tehnička škola i Poljoprivredna škola u tom gradu, odnosno kako se organizuje praktična nastava.

 Olena Papuga je pohvalila odluku Ministarstva da se učenje maternjeg jezika ocenjuje brojčano a ne opisno, a da se građansko vaspitanje i verska nastava u srednjim školama i dalje ocenjuju opisnim ocenama. Iznela je svoj stav da bi i u osnovnim školama trebalo uvesti ovakav način ocenjivanja.

 Marko Atlagić je pohvalio Predlog zakona i konstatovao da između svih predloga zakona koji su na dnevnom redu postoji međusobna povezanost i jedinstvenost, koja se provlači od predškolskog do dualnog obrazovanja. U prvi plan je stavljena vaspitna komponenta u svim zakonima, planovima i programima u obrazovnom sistemu.

 Ratko Jankov je naglasio da je neophodno podići nivo kvaliteta obrazovanja i upitao kada će se vratiti ponavljanje razreda učenika koji nisu dostigli potreban nivo znanja tokom školovanja.

 Nakon završene diskusije **Odbor je**, u skladu sa članom 155. stav 2. Poslovnika Narodne skupštine, **odlučio većinom glasova** (za – 10 glasova, protiv – 2 glasa, uzdržan – 1 glas, nije glasalo – 2 člana Odbora), **da predloži Narodnoj skupštini da prihvati Predlog zakona o izmenama i dopunama Zakona o srednjem obrazovanju i vaspitanju u načelu**. Za izvestioca Odbora na sednici Narodne skupštine određen je Muamer Zukorlić, predsednik Odbora.

 Peta tačka dnevnog reda: **Razmatranje Predloga zakona o potvrđivanju Konvencije o nuklearnoj sigurnosti,** koji je podnela Vlada(broj 011-2962/17 od 18. oktobra 2017. godine)

 Uvodne napomene povodom ove tačke dnevnog reda izneo je Slađan Velinov, direktor Agencije za zaštitu od jonizujućih zračenja i nuklearnu sigurnost Srbije. U okruženju Republike Srbije od 1000 km postoji 11 nuklearnih postrojenja. Na 90 km od naše granice nalazi se „Kozloduj“ sa dva reaktora od 2000 MW, na 420 km „Černavoda“ sa dva reaktora od 1400 MW, „Pakš“ na 70 km sa četiri reaktora od 2000 MW, „Krško“ na 250 km itd, što potvrđuje da imamo ogroman broj „nuklearki“ u našoj blizini. Obe konvencije koje su na dnevnom redu, regulišu odnos i uređuju bezbednost i sigurnost nuklearnih postrojenja, čime se po stanovništvo i životnu sredinu obezbeđuje njihov pouzdan rad. Konvencija postoji od 1994. godine, potpisale su je 83 države a među njima su i sve države iz okruženja.

 Povodom ove tačke dnevnog reda nije bilo diskusije.

 Nakon uvodne reči direktora Agencije za zaštitu od jonizujućih zračenja i nuklearnu sigurnost Srbije **Odbor je**, u skladu sa članom 155. stav 2. Poslovnika Narodne skupštine, **odlučio većinom glasova** (za – 12 glasova, nije glasalo – 3 člana Odbora), **da predloži Narodnoj skupštini da prihvati Predlog zakona o potvrđivanju Konvencije o nuklearnoj sigurnosti**. Za izvestioca Odbora na sednici Narodne skupštine određen je Muamer Zukorlić, predsednik Odbora.

 Šesta tačka dnevnog reda: **Razmatranje Predloga zakona o potvrđivanju Zajedničke konvencije o sigurnosti upravljanja istrošenim gorivom i o sigurnosti upravljanja radioaktivnim otpadom,** koji je podnela Vlada (broj 011-2961/17 od 18. oktobra 2017. godine)

 Povodom ove tačke dnevnog reda nije bilo diskusije.

 **Odbor je**, u skladu sa članom 155. stav 2. Poslovnika Narodne skupštine, nakon glasanja, **odlučio većinom glasova** (za – 12 glasova, nije glasalo – 2 člana Odbora), **da predloži Narodnoj skupštini da prihvati Predlog zakona o potvrđivanju Zajedničke konvencije o sigurnosti upravljanja istrošenim gorivom i o sigurnosti upravljanja radioaktivnim otpadom**. Za izvestioca Odbora na sednici Narodne skupštine određen je Muamer Zukorlić, predsednik Odbora.

Sednica je završena u 17,30 časova.

 SEKRETAR PREDSEDNIK

 Dragomir Petković Muamer Zukorlić